**IZVADAK IZ UGOVORA O DODJELI FINANCIJSKIH SREDSTAVA**

**KOJEG JE SA ZAKLADOM „*HRVATSKA ZA DJECU*“ POTPISALA**

**ISTARSKA ŽUPANIJA KAO *KORISNIK***

**Krajnji korisnici i dokazi o ispunjavanju uvjeta**

**Članak 3.**

**3.1.** Krajnji korisnici, sve kako su isti utvrđeni točkom F. Preambule, su jedini mogući krajnji korisnici Predujma i Financijskih sredstava po ovom Ugovoru, u bilo kojem njihovom obliku i omjeru.

**3.2.** Radi izbjegavanja dvojbe, u nastavku se precizno utvrđuju svi uvjeti koje djeca Krajnji korisnici i obitelji u kojima ista žive moraju kumulativno ispuniti i relevantnom dokumentacijom dokazati kako bi ostvarili status Krajnjih korisnika u smislu ovog Ugovora:

(i) Dijete je polaznik nekog od 8 (osam) razreda jedne od Osnovnih škola;

(ii) obitelj u kojoj živi Dijete ne plaća za to Dijete djelomičnu ili cjelokupnu školarinu za potrebe pohađanja redovnog općeobrazovnog programa u Osnovnoj školi;

(iii) Dijete je krvnim srodstvom ili po nekoj zakonskoj osnovi povezano s obitelji u kojoj živi;

(iv) Dijete i/ili jedan od njegovih roditelja (odnosno jedan od zakonskih skrbnika, posvojitelja ili udomitelja) je hrvatski državljanin;

(v) obitelj u kojoj živi Dijete ima prosječni mjesečni prihod ostvaren u razdoblju od početno 01. siječnja 2016. godine do zaključno 31. kolovoza 2016. godine po članu zajedničkog kućanstva (koje kućanstvo čine svih članovi obitelji i djeca, uključivo Dijete, koji dijele isti životni/stambeni prostor) koji ne prelazi iznos od 60,1323 % (šezdesetcijelatisućutristodvadesettri posto) proračunske osnovice propisane Zakonom o izvršavanju državnog proračuna Republike Hrvatske za 2016. godinu (NN 26/2016), a koja proračunska osnovica je utvrđena u iznosu od 3.326,00 kn (tritisućetristodvadesetšest kuna i nula lipa) (u daljnjem tekstu: „**Proračunska osnovica**“) te pri čemu se utvrđuje da 60,1323 % (šezdesetcijelatisućutristodvadesettri posto) Proračunske osnovice iznosi 2.000,00 kn (dvijetisuće kuna i nula lipa);

(vi) obitelj u kojoj živi Dijete nije prethodno ostvarila potporu od Zaklade za fizičke osobe u svrhu pokrića troškova školske prehrane za dijete/djecu za školskoj godini 2016./2017.;

(vii) Dijete i/ili jedan od njegovih roditelja (odnosno jedan od zakonskih skrbnika, posvojitelja ili udomitelja) za Dijete, nije prethodno ili istovremeno po nekoj drugoj osnovi iz bilo kojeg javnog izvora ostvarilo pokriće cjelokupnih ili dijela troškova školske prehrane u školskoj godini 2016./2017.

**3.3.** Prihod zajedničkog kućanstva, u smislu navoda u članku 3.2. točka (v) ovog Ugovora, kumulativno podrazumijeva i obuhvaća sljedeće:

- prosječna mjesečna neto plaća, odnosno naknada s osnove zaposlenja, ostvarena u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

- mirovina (sa zaštićenim i drugim dodacima na mirovinu), naknada mirovine ili novčana naknada u prosječnom mjesečnom iznosu, ostvarena u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

- dohodak od samostalne djelatnosti (dohodak od obrta i s obrtom izjednačene djelatnosti, dohodak od slobodnih zanimanja te dohodak od poljoprivrede i šumarstva), dohodak od imovine i imovinskih prava, dohodak od kapitala dohodak od osiguranja drugi dohodak utvrđen za poreznu osnovicu poreza na dohodak, ostvaren u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

- naknada plaće za vrijeme bolovanja te rodiljna i roditeljska novčana potpora, ostvarena u navedenom vremenskom razdoblju od strane svakog pojedinog člana zajedničkog kućanstva, podložno primjenjivosti;

**3.4.** Dokazna dokumentacija koju roditelji (odnosno zakonski skrbnici, posvojitelji ili udomitelji) moraju dostaviti, a u svrhu dokazivanja ispunjenja uvjeta iz članka 3.2. ovog Ugovora, je kako slijedi u nastavku (pri čemu stavke iz ovog članka 3.4. u potpunosti korespondiraju sa stavkama iste oznake u članku 3.2.):

• Dokazuju Osnovne škole prema Korisniku, a potom Korisnik prema Zakladi:

(i) službene evidencije Osnovne škole;

(ii) službene evidencije Osnovne škole;

• Dokazuje obitelj u kojoj živi Dijete prema Osnovnoj školi, a potom Osnovna škola prema Korisniku, odnosno Korisnik prema Zakladi:

(iii) tiskana ili elektronička preslika Djetetovog Rodnog lista (ne može biti starija od šest mjeseci) kad dijete živi s roditeljima, tj. preslika Rješenja o skrbništvu (donosi nadležni CZSS ili nadležni sud) kad dijete živi kod zakonskog skrbnika, tj. preslika Rješenja o posvojiteljstvu (donosi nadležni CZSS), tj. preslika Odluke nadležnog CZZS ili Odluke nadležnog suda u izvanparničnom postupku kad dijete živi kod udomitelja (donosi nadležni CZSS ili nadležni sud), a pri čemu elektronička preslika podrazumijeva ispis iz sustava e-građani;

(iv) tiskana ili elektronička preslika Domovnice (može biti starija od šest mjeseci) za Dijete i/ili jednog od roditelja (odnosno jednog od zakonskih skrbnika, posvojitelja ili udomitelja) hrvatskog državljanina, a pri čemu elektronička preslika podrazumijeva ispis iz sustava e-građani;

(v) 1. izjava pod materijalnom i kaznenom odgovornošću o sastavu zajedničkog kućanstva u kojem živi Dijete, koju potpisuje jedan od roditelja (odnosno jedan od zakonskih skrbnika, posvojitelja ili udomitelja);

2. potvrda o nezaposlenosti i trajanju nezaposlenosti za one članove zajedničkog kućanstva koji su nezaposleni (izdaje Hrvatski zavod za zapošljavanje);

3. potvrda o visini mirovine (sa zaštitnim i drugim dodacima na mirovinu), odnosno naknade mirovine ostvarene u prethodnoj kalendarskoj godini, za one članove zajedničkog kućanstva koji su umirovljenici, odnosno koji ostvaruju naknadu mirovine (izdaje Hrvatski zavod za mirovinsko osiguranje prema mjestu prebivališta);

4. izjava pod punom materijalnom i kaznenom odgovornošću *o visini ostvarenih neto dohodaka i drugih dohodaka za razdoblje 01.01.2016.-31.08.2016*. za svakog pojedinog člana zajedničkog kućanstva starijeg od 15 (petnaest) godina, zajedno sa svim dostupnim dokazima takvih dohodaka (npr. platne liste, IP obrasci, potvrde poslodavca, potvrde Hrvatskog zavoda za mirovinsko osiguranje, potvrde Hrvatskog zavoda za zdravstveno osiguranje) (izjavu potpisuju svi članovi zajedničkog kućanstva stariji od petnaest godina);

5. potvrda o visini isplaćene naknade plaće za bolovanje te rodiljnih i roditeljskih potpora u tijeku prethodne kalendarske godine za one članove zajedničkog kućanstva koji su ostvarili prihod po osnovi naknade plaće za bolovanje od HZZO te rodiljnih i roditeljskih potpora (izdaje Hrvatski zavod za zdravstveno osiguranje prema mjestu prebivališta);

(vi) izjava pod punom materijalnom i kaznenom odgovornošću kojom se potvrđuje da obitelj u kojoj živi Dijete nije ostvarila potporu od Zaklade za fizičke osobe u svrhu pokrića troškova školske prehrane za dijete/djecu za školskoj godini 2016./2017., a koju izjavu potpisuje jedan od roditelja (odnosno jedan od zakonskih skrbnika, posvojitelja ili udomitelja);

(vii) izjava pod punom materijalnom i kaznenom odgovornošću kojom se potvrđuje da Dijete i/ili jedan od njegovih roditelja (odnosno jedan od zakonskih skrbnika, posvojitelja ili udomitelja) za Dijete, nije prethodno ili istovremeno po nekoj drugoj osnovi iz bilo kojeg drugog izvora ostvarilo/o pokriće cjelokupnih ili dijela troškova školske prehrane u školskoj godini 2016./2017., a koju izjavu potpisuje jedan od roditelja (odnosno jedan od zakonskih skrbnika, posvojitelja ili udomitelja);

(sveukupno u daljnjem tekstu: „Dokazna dokumentacija“).

Zadani obrasci izjava koje se sastavljaju i potpisuju pod punom materijalnom i kaznenom odgovornošću, kako su iste navedene u točki (v) – podtočke 1. i 4. te točkama (vi) i (vii) ovog članka 3.4., priloženi su ovom Ugovoru i čine njegov sastavni kao **Prilog 3.**

**3.5.** Korisnik je odgovoran za utvrđivanje krajnjih rokova i načina prikupljanja, kao i za samo prikupljanje (i) podataka o stvarnim potrebama Krajnjih korisnika i to za svaku Osnovnu školu i (ii) Dokazne dokumentacije od roditelja (odnosno zakonskih skrbnika, posvojitelja ili udomitelja) za svakog pojedinog Krajnjeg korisnika, pritom uvažavajući krajnji rok za dostavu sintetiziranih Podataka o stvarnim potrebama Zakladi, sve kako je isti utvrđen u nastavku ovog Ugovora, u članku 4.5.

**3.6.** Korisnik je obvezan neposredno ili posredno putem Osnovnih škola detaljno pregledati i sistematično obraditi sve prikupljene podatke i Dokaznu dokumentaciju vezano za stvarne potrebe Krajnjih korisnika te temeljem prikupljene Dokazne dokumentacije za svakog pojedinog potencijalnog Krajnjeg korisnika utvrditi da li su svi uvjeti iz članka 3.2. ispunjeni kako bi isti uistinu postali Krajnji korisnici u smislu ovog Ugovora. Popis Krajnjih korisnika, koji su valjano ispunili uvjete iz članka 3.2. i dostavili svu potrebnu Dokaznu dokumentaciju iz članka 3.4. ovog Ugovora, za svaku pojedinu Osnovnu školu bit će obvezatan prilog Podacima o stvarnim potrebama (u daljnjem tekstu: „**Popis krajnjih korisnika**“).

**3.7.** Korisnik je dužan kod sebe (ne u Osnovnim školama) čuvati cjelokupno prikupljenu Dokaznu dokumentaciju, sve kako je to utvrđeno člankom 13.1. ovog Ugovora.